  Анжелика Тихонова корреспондент Удмуртиын Коронавируслэсь доразы эмъяськисьёслы визь-кенеш сётонъя центрын психологи юрттэт но басьтыны луоз. Со сярысь элькунысь тазалыкез утёнъя министерстволэн пресс-службаез ивортӥз. Та дыре Центрын куать психологъёс-эмчиос ужало. Коронавирус инфекциен висись муртъёс ӵемысь пӧртэм психосоматической шугъяськонъёсты шӧдо – кылсярысь, сюлэмзы зол жугиське, мултэс куалекто, сюлмасько, йырзы висе, зынъёсты мукет шӧдо. Со висёнлэн ортчон аспӧртэмлыкъёсыныз герӟаськемын. Висисьтэм муртлы но, пандемиен герӟаськем югдур куректытэ ке, яке матысь адямиосыз висьыны усизы ке, психологлэн юрттэтэз кулэ луэ. Соин ик Визь-кенеш сётон центрын та ӧрез кужмоятыны малпам Мария Галеева, Удмуртиысь тазалыкез утёнъя министрлэн воштӥсез   Психологен герӟаськыны 8-800-100-24-47 телефон пыр луэ. Озьы ик видео амалэн герӟаськыны но луонлык вань. Со понна верам номеръя жингыртоно но видеокабинетэ пырон понна ссылка басьтоно.  Тодэ вайытом, 1-тӥ толсурлы Удмуртиын коронавирус инфекциен черлан 176 выль учыръёсты пусйизы. Тегъёс: Мерлык Тазалык Ижкар Удмуртия коронавирус  